22/02/2021 | Administración LocalMunicipal
Oroso
Aprobación definitiva do Regulamento de acción social do persoal do Concello de Oroso

ANUNCIO EXP.2020/G013/000002. APROBACIÓN DO REGULAMENTO DE ACCIÓN SOCIAL DO PERSOAL DO CONCELLO DE OROSO Transcorrido o prazo de exposición ao público do acordo provisional polo que se aprobou a Regulamento de acción social do persoal do Concello de Oroso (Exp.2020/G013/000002) desde a publicación do mesmo no BOP nº 223 do 29/12/2020, sen que se presentase reclamación algunha, dito acordo queda elevado automaticamente a definitivo (artigo 49 da Lei 7/1985, de 2 de abril, reguladora das bases do réxime local). Contra este acordo definitivo, poderán os interesados interpoñer directamente recurso contencioso-administrativo ante a Xurisdición Contencioso-Administrativa da Provincia da Coruña, no prazo de dous meses contados a partir do día seguinte ao da súa publicación e o texto íntegro do regulamento no Boletín Oficial da Coruña. REGULAMENTO DE ACCIÓN SOCIAL DO PERSOAL AO SERVIZO DO CONCELLO DE OROSO. Índice: CAPTULO I. NORMAS XERAIS DE XESTIÓN. (arts.1 a 9) CAPÍTULO II. DISTRIBUCIÓN E CONTIDO XERAL DAS AXUDAS. (arts.10 a 12) CAPÍTULO III. REGULACIÓN ESPECÍFICA DAS DIFERENTES MODALIDADES DE AXUDAS SOCIAIS – Sección 1ª. Axudas para gastos derivados da condición de discapacidade física, psíquica ou sensorial e persoas en situación de dependencia. (arts.12 a 13) – Sección 2ª. Axudas en caso de falecemento (arts.14 a 17) – Sección 3ª. Axudas para tratamentos sanitarios non contemplados na sanidade pública. (arts.28 a 21) – Sección 4ª. Axudas para gastos de escolas infantís. (arts.22 a 25) ANEXO FINAL; Comisión de Seguimento e Interpretación do Regulamento de Acción Social. CAPÍTULO I: NORMAS XERAIS. Artigo 1. Concepto de Acción social Por acción social enténdese o conxunto de medidas que o Concello disporá para promover e mellorar o nivel de benestar social dos seus empregados Con esta finalidade, o Concello dotará anualmente no seu orzamento unha partida ou fondo para o financiamento de gastos de natureza social do seu persoal. Artigo 2. Obxecto O presente regulamento recolle e regula as prestacións de Acción Social a favor do persoal ao servizo do Concello de Oroso, así como os procedementos de solicitude, tramitación e concesión das diferentes axudas que no mesmo se recollen. O texto definitivo deste Regulamento deberá ser aprobado polo Pleno do Concello, previa negociación coa representación dos traballadores. Artigo 3. Ámbito de aplicación persoal Este regulamento será de aplicación a todo o persoal que preste servizos no Concello de Oroso en réxime de contratación laboral ou funcionarial. Artigo 4. Requisitos esixibles aos beneficiarios. A) Para ter dereito ás prestacións que se estipulan no presente regulamento, deberán concorrer, con carácter xeral os seguintes requisitos: 1. Ser persoal funcionario, ser persoal laboral fixo ou ter unha relación contractual temporal en vigor co concello de Oroso cunha antigüidade mínima de un ano (1 ano). Este requisito deberá cumprirse na data de finalización do prazo de presentación de solicitudes.2. Reunir os requisitos esixidos nas normas específicas aplicables a cada modalidade de axuda.3. Os sinalados na regulación da lexislación de subvencións na que se establecen as condicións que deben reunir os perceptores de achegas públicas. B) Tamén poderán optar a estas axudas: 1. Os membros da unidade familiar dos beneficiarios, a non ser que os requisitos esixidos nas normas específicas aplicables a cada modalidade de axuda indiquen outra cousa.2. O persoal que obtivese a xubilación ou declarado en situación de invalidez absoluta ou gran invalidez, así como os membros da súa unidade familiar, durante o período ao que se extenda a convocatoria do ano no que se produciron tales situacións.3. Os herdeiros legais do persoal que falecese en servicio activo, durante o período ao que se estenda a convocatoria do ano no que se produciu o pasamento. C) Aos efectos de percibir estas axudas con cargo ao fondo social do Concello de Oroso, entenderase por unidade familiar: 1. A integrada polos cónxuxes ou polos membros dunha unión de feito e, se os houbese, os fillos que convivan no domicilio familiar e sexan menores de idade.2. Nos casos de nulidade, divorcio ou separación xudicial, será considerada como unidade familiar a formada polo beneficiario e os fillos que estean ao seu cargo, sempre que sexan menores de idade.3. A constituída polos proxenitores e os fillos que reúnan os requisitos anteriormente aludidos. D) Para a acreditación da condición de membro da unidade familiar, nos casos reflexados nos apartados anteriores, deberán seguirse os seguintes criterios: - As parellas de feito deberán aportar certificación emitida polo Rexistro de parellas de feito de Galicia, Acta Notarial, certificación expedida polo Concello correspondente ou calquera outro documento que amose tal condición e que a comisión considere como válido - A convivencia e o parentesco acreditarase mediante a presentación do Libro de Familia e un certificado de convivencia onde consten tódolos membros da unidade familiar E) No suposto de que ambos proxenitores sexan empregados do Concello, soamente poderá causar dereito a favor dos seus fillos un deles. F) En ningún caso poderán ser beneficiarios destas axudas o persoal que teña subscritos co Concello contratos de servizos, encadrados dentro do Real Decreto Lexislativo 3/2011, de 14 de novembro, polo que se aproba o texto refundido da Lei de contratos do sector público. Artigo 5. Convocatoria O prazo para presentar a solicitude de axudas con cargo ao Fondo de acción social será do 1 ao 30 de novembro de cada ano. Neste prazo solicitaranse as axudas correspondentes aos gastos subvencionables efectuados no período comprendido entre o 1 de novembro do ano anterior ao 31 de outubro do ano en curso. As solicitudes realizaranse no modelo normalizado, a disposición dos interesados no departamento de Servizos Sociais, e poderanse presentar no Rexistro Xeral do Concello de Oroso así como nos demais lugares e formas previstos na Lei 39/2015, do 1 de outubro, do procedemento administrativo común das administracións públicas. Se a solicitude non reúne os requisitos sinalados no regulamento, o departamento de Servizos Sociais requirirán ao interesado, na forma establecida na Lei 39/2015, do 1 de outubro, para que nun prazo de dez días emende a falta ou achegue os documentos preceptivos, coa indicación de que, se así non o fixese, considerarase desistida a súa petición, despois de ditada a resolución para tal efecto. O Departamento de Servizos Sociais deberá informar da documentación que se terá que achegar para cada tipo de solicitude de axuda, de acordo cos criterios establecidos no presente Regulamento. Todas as solicitudes presentadas fóra de prazo serán desestimadas. Artigo 6. Tramitación A tramitación administrativa ordinaria e a proposta de aprobación inicial de concesión de axudas será realizada polo departamento de Servizos Sociais; esta proposta será elevada a Xunta de Goberno Local para a súa aprobación definitiva previo informe emitido pola Comisión de Seguimento e Interpretación do Regulamento. En calquera momento do proceso de tramitación, a Comisión de Seguimento e Interpretación do Regulamento de Acción Social, poderá comprobar a veracidade dos datos aportados polos solicitantes, cando estes non teñan sido acreditados debidamente, respectando os preceptos establecidos na lexislación de protección de datos de carácter persoal. Artigo 7. Resolución A concesión final das axudas corresponderá a Xunta de Goberno Local, debendo resolvelas nun prazo máximo de tres meses dende o remate do período de solicitude formalmente establecido. A resolución final será baseada no informe que emita ao respecto a Comisión de Seguimento e Interpretación do Regulamento de Acción Social, e demais informes preceptivos. En caso de detectarse erros na concesión das axudas, sendo por causas non imputables aos beneficiarios, deberán reintegrar as cantidades percibidas indebidamente, sen que proceda tomar medidas sancionadoras na súa contra. A devolución farase nun prazo máximo de quince días, podendo o receptor optar entre dúas posibilidades: - Reintegro das cantidades percibidas nun único pagamento - Descontar na nómina mensual unha porcentaxe das súa retribucións, con cargo á devolución da axuda indebidamente percibida, ata liquidar o total da débeda. Se fosen concedidas axudas indebidamente, como consecuencia dun falseamento de datos ou mala fe por parte do beneficiario, poderanse aplicar as medidas sancionadoras oportunas, á marxe da obrigatoriedade de reintegrar a cantidade percibida nun prazo máximo de 15 días hábiles. Se rematado dito período, non se tivesen reintegrado as contías recibidas, poderase practicar un desconto na nómina mensual dos beneficiarios, nunha contía non inferior a 30% das retribucións brutas, ata ter saldada a débeda, sen menoscabo dos conceptos e tramos inembargables establecidos na Lei de Axuizamento Civil. Na concesión destas achegas será de aplicación o réxime de infraccións e sancións regulado na lexislación de subvencións, con independencia de calquera outra medida que se puidese decidir e estivese dentro da normativa aplicable a tales efectos. As medidas sancionadoras aplicables a cada caso decidiraas a Xunta de Goberno Local, previa consulta coa Comisión de Seguimento e Interpretación do Regulamento de Acción Social. A denegación das axudas deberá ser motivada. Artigo 8. Interpretación e modificación do Regulamento. Todas as dificultades e dúbidas que puideran xurdir á hora da aplicación do estipulado neste Regulamento deberán ser resoltas pola Comisión de Seguimento e Interpretación do Regulamento de Acción Social Cando se pretenda introducir calquera modificación ou cambio no Regulamento, estes deberán ser debidamente supervisados e autorizados pola Comisión de Seguimento e Interpretación do Regulamento de Acción Social, sen que isto implique a alteración dos principios básicos sobre os que se basea dito texto. Artigo 9. Pagamento das axudas. O pagamento das axudas concedidas deberá realizarse mediante un mandamento de pago por parte do Concello, non debendo transcorrer máis de trinta días dende a data de resolución. CAPÍTULO II: DISTRIBUCIÓN E CONTIDO XERAL DAS AXUDAS. Artigo 10. Contía total das axudas sociais. A) O Concello de Oroso dotará anualmente no seu orzamento unha partida ou fondo para o financiamento de gastos de natureza social do seu persoal. A contía exacta desta dotación, que cada ano consolidará como mínimo a dos orzamentos do anterior mais o IPC, será a establecida mediante negociación colectiva. B) Quedarán excluídos da contía anterior as cantidades necesarias para atender as axudas por anticipos. C) A contía total das axudas non poderá ser superior ao importe do crédito estabelecido. Para determinar o importe a recoñecer por cada unha das axudas, terase en conta o seguinte procedemento: c.1. Se valorarán tódalas solicitudes presentadas ata obter un “total de gasto”. c.2. O total de gasto dividirase entre o crédito dispoñible obtido un “Coeficiente” de aplicación. C3. Dito “coeficiente” se multiplicará polo total concedido en cada subvención dando lugar ao importe monetario de cada axuda. D) Os feitos e continxencias obxecto de axudas sociais, e polo tanto os gastos ocasionados, deberan referirse exclusivamente ao período económico de cobertura de axudas, que será o comprendido entre o 1 de novembro do ano anterior no que se realiza a petición ao 31 de outubro do ano en curso. Se durante o prazo de solicitude non se demandase as prestación correspondentes ao período citado anteriormente, perderán o seu dereito a facelo, salvo casos excepcionais debidamente xustificados. E) Ás cantidades asignadas a este fondo social aplicaráselles a desviación do IPC, sendo esta a contía mínima de incremento anual. Artigo 11. Tipos de axudas. A) As axudas de carácter social do presente Regulamento vincularanse aos seguintes conceptos: + Axudas para gastos derivados da condición de discapacidade física, psíquica ou sensorial e persoas en situación de dependencia. + Axudas para tratamentos sanitarios non contemplados na sanidade pública + Axudas para gastos de escolas infantís B) Calquera nova modalidade de axuda que se queira incorporar, deberá ser obxecto de acordo na Comisión de Seguimento e interpretación do fondo de acción social, implicando unha modificación do regulamento sen prexuízo do disposto na Disposición Adicional Terceira. C) As axudas sociais destinadas aos conceptos recollidos neste artigo, quedarán sometidas á lexislación fiscal e sobre subvencións vixentes. CAPÍTULO III. REGULACIÓN ESPECIFICA DAS DIFERENTES MODALIDADES DE AXUDAS SOCIAIS. SECCIÓN 1ª AXUDAS PARA GASTOS DERIVADOS DA CONDICIÓN DE DISCAPACIDADE FÍSICA, PSÍQUICA OU SENSORIAL E PERSOAS EN SITUACIÓN DE DEPENDENCIA Artigo 12. Concepto e contido O Concello dotará unha partida económica con fin de axudar aos empregados cun cónxuxe/parella, fillos ou persoa ao seu cargo que padeza unha discapacidade física, psíquica ou sensorial, unha situación de dependencia, ou que sofren eles mesmos este mesmo tipo de discapacidade ou dependencia. A execución deste programa, comprende axudas de ata un máximo de 500 euros, dependendo do grao de discapacidade ou dependencia, destinadas a subvencionar os custos sufragados polo propio solicitante así como dos familiares que teña o seu cargo: fillos menores de idade, cónxuxe ou parella de feito. As axudas (discapacidade e dependencia) non son acumulables entre si nunha mesma persoa. O límite máximo por unidade familiar (no caso de haber varias persoas con dereito) será de 1.00 euros de acordo coa seguinte táboa: Artigo 13. Requisitos que deben cumprir as persoas beneficiarias. Para poder optar a estas axudas deberán cumprirse os seguintes requisitos; - A condición de Discapacidade/Dependencia alegada (ben polo propio solicitante, ou ben respecto dunha persoa ao cargo) deberá ser acreditada mediante recoñecemento oficial da discapacidade/dependencia polo organismo competente no momento da solicitude. - As persoas maiores de idade sobre as que se alegue a necesidade destas axudas, non poderán percibir, en virtude da súa minusvalía, renda ningunha por riba do salario mínimo interprofesional; requisito que será acreditado mediante Declaración Xurada Adxunta. SECCIÓN 2ª AXUDAS PARA TRATAMENTOS SANITARIOS NON CONTEMPLADOS NA SANIDADE PÚBLICA Artigo 18. Concepto e Contido. Axudas para gastos sanitarios non contemplados na sanidade pública: Gastos oculares, odontolóxicos, auditivos, ortopédicos, podolóxicos, tratamentos psicolóxicos, fisioterapia e celíaquia Artigo 19. Beneficiarios. Persoal do Concello de Oroso con polo menos un ano de antigüidade a data de presentación da solicitude, fillos, cónxuxe ou parella de feito e ascendentes que convivan co solicitante no domicilio familiar. No caso de fillos maiores de idade e ascendentes, as rendas non poderán superar o SMI. Artigo 20. Concepto e Contía das axudas. Ata un total máximo de 500 euros por persoa e 800 euros por unidade familiar, distribuídos do seguinte xeito: Gastos Oculares/Oftalmolóxicos: 100% da factura ata un máximo de 200 euros Gastos Odontolóxicos: 100% da factura ata un máximo de 200 euros Gastos Auditivos: 100% da factura ata un máximo de 200 euros Gastos Ortopédicos: 100% da factura ata un máximo de 200 euros Gastos Podolóxicos: 100% da factura ata un máximo de 100 euros Tratamentos Psicolóxicos: 100% da factura ata un máximo de 300 euros Fisioterapia: 100% da factura ata un máximo de 200 euros Celiaquía: Ata 30 euros mensuais Artigo 21. Documentación Xunto coa solicitude, haberá que presentar a seguinte documentación: - Documentación xustificativa que acredite a continxencia de posible subvención - Factura orixinal ou copia cotexada que do gasto realizado (salvo no caso da celiaquía no que só haberá que presentar informe médico que indique a data do diagnóstico) SECCIÓN 4ª AXUDAS PARA GASTOS DE ESCOLAS INFANTÍS E ACTIVIDADES PARA CONCILIAR A VIDA LABORAL E FAMILIAR Artigo 22. Concepto e contido O Concello subvencionará os gastos derivados da estancia en escolas infantís dos fillos e orfos dos empregados municipais, menores de 3 anos, en caso de que estas non sexan gratuítas, así como todos aqueles servizos complementarios que teñan coma finalidade a conciliación da vida familiar e laboral. O Concello subvencionará, como medida de conciliación da vida laboral familiar, as actividades realizadas ata os 12 anos, durante os períodos de vacacións establecidos pola Comunidade Autónoma Artigo 23. Requisitos específicos para obtención destas axudas 1. En caso de que, existindo a posibilidade de asistencia a unha gardería pública, dentro do termo municipal de residencia do empregado público, este optase por unha gardería privada, estes gastos non serán asumidos polo Concello, salvo que xustifique debidamente este feito.2. Actividades realizadas en territorio nacional, que contribúan a conciliar a vida laboral e familiar, durante as vacacións establecidas no calendario escolar da Comunidade Autónoma. Artigo 24. Tramitación 1. As solicitudes destas axudas faranse nos meses de novembro, aportando os correspondentes resgardos de matrícula, nos cales deben figurar de maneira clara os importes satisfeitos ao longo de todo o ano en concepto de gardería, ou de actividades de conciliación da vida laboral-familiar.2. Os interesados deberán achegar, xunto coa solicitude existente no Departamento de Persoal, unha serie de Documentos; · Fotocopia compulsada do Libro de Familia · Facturas compulsadas do pagamento de Gardería ou actividades de conciliación · Nome ou razón social, CIF, dirección do centro e selo no que se desenrolen as actividades a subvencionar · Datas de asistencia, asinadas polo centro no que se leven a cabo · Memoria coa descrición das actividades realizadas · Importe abonado Artigo 25. Contía das axudas. A subvención por escolas infantís consistirá inicialmente no pagamento do gasto realizado durante o período comprendido entre o 1 de novembro do ano anterior a petición ao 31 de outubro do ano en curso, ata un límite de 50€ ao mes e 600€ ao ano por cada fillo para o que se solicite a axuda. A subvención por actividades para conciliar a vida laboral e familiar, consistirá no pagamento do gasto realizado entre o 1 de novembro do ano anterior á petición, a 31 de outubro do ano en curso, ata un limite de 50 euros por actividade levada a cabo e 300 euros o ano por cada fillo para o que se solicite a axuda. DISPOSICIÓNS ADICIONAIS. DISPOSICIÓN ADICIONAL PRIMEIRA A contía a destinar aos distintos conceptos contidos no presente regulamento, será o equivalente aos porcentaxes acadados na Mesa Xeral de Negociación, segundo o especificado nos correspondentes orzamentos anuais do Concello de Oroso. DISPOSICIÓN ADICIONAL SEGUNDA A contía a recibir por os conceptos a subvencionar será variable, en función do número de adxudicatarios da respectiva convocatoria e da dotación orzamentaria anual. En todo caso, as cantidade a percibir por cada solicitante e unidade familiar non poderá superar a cantidade de 2500 euros, sumando todos os gastos subvencionados; salvo casos excepcionais previo estudo da Comisión de seguimento e Interpretación do Regulamento de Acción Social e posterior aprobación por unanimidade. DISPOSICIÓN ADICIONAL TERCEIRA As axudas recollidas no presente regulamento aplicaranse actualizando anualmente, durante a súa vixencia, as contías conforme as variación que experimente o IPC. ANEXO FINAL: COMISIÓN DE ACCIÓN SOCIAL No presente regulamento establécese A Comisión de Seguimento (ben do Convenio Colectivo, ou ben do Acordo regulador) como o órgano encargado de garantir o adecuado cumprimento do mesmo, resolver calquera dúbida ou conflito que poida xurdir na práctica e supervisar calquera modificación ou reforma que se desexe introducir. E isto é así porque a elaboración desta normativa de acción social responde ao cumprimento dun compromiso adquirido no Convenio Colectivo e na Proposta de Acordo Regulador, e polo tanto, é unha cuestión que estaría dentro das competencias das Comisións de Seguimento (encargadas de supervisar a aplicación ). Non obstante, estas funcións, en principio encomendadas ás Comisións de Seguimento, poderían ser aglutinadas nun órgano específico, adicado en exclusiva á supervisión e xestión das actuacións en acción social. Compre, daquela, a creación dunha COMISIÓN CONXUNTA DE SEGUIMENTO E INTERPRETACIÓN DO REGULAMENTO DE ACCIÓN SOCIAL, cunhas características de funcionamento que pasamos a enumerar. Competencias da Comisión 1. Este órgano sería o encargado da interpretación do presente Regulamento, resolvendo dúbidas e conflitos xurdidos na aplicación do mesmo, así como do estudio das solicitudes de axuda que puideran presentarse, sobre das cales deberá emitir informe.2. Será un órgano de carácter esencialmente consultivo e asesor, debendo elaborar propostas e informes sobre as cuestións que se lle formulen. Esta actividade asesora consistiría basicamente en; – Facer propostas de cambio e reforma sobre as acción sociais fixadas no presente Regulamento. Unhas propostas que, unha vez aprobadas por esta Comisión, deberán ser remitidas ao Pleno, para a súa ratificación definitiva. – Estudio e emisión de informes e propostas sobre as solicitudes de axudas presentadas polos empregados. Estas propostas serán remitidas á Xunta de Goberno Local, quen, en base a elas, deberá resolver definitivamente. – Seguimento e avaliación das axudas sociais unha vez concedidas, detectando posibles erros ou fraudes, podendo solicitar a revisión dos casos que consideren necesarios. – Só en casos excepcionais, e con acordo maioritario da Comisión, ésta poderá acordar a variación das contías a percibir por un empregado, sempre que a dotación orzamentaria anual o permita, e non merecendo a consideración de extensible ao resto de solicitudes. Composición da Comisión 1. Neste órgano estarán presentes, a partes iguais, o Concello e a Representación dos traballadores.2. Entre os representantes do Concello, deberá estar, obrigatoriamente, polo menos un membro do Departamento de Persoal e do Departamento de Servizos Sociais.3. Ambas partes poderán ser asistidas por un asesor, con voz pero sen voto.4. A presidencia da Comisión recaerá no Alcalde ou na persoa en que delegue, (de acordo coa normativa aplicable), o cal terá un voto de calidade en caso de empate. Réxime de funcionamento 1. En calquera caso, as normas aplicables poderían ser as mesmas que as estipuladas para as Comisión de Seguimento do Convenio Colectivo e o Acordo Regulador, recollidas nos artigos 14 de ambos textos, a excepción dalgunha particularidade que sexa oportuno incluír. (en especial as referidas á periodicidade das reunións e as causas para a súa convocatoria, xa que se debe buscar que a xuntanzas se correspondan cos prazos que rexen para as solicitudes, e resolución, de axudas de acción social). O que se publica a efectos de xeral coñecemento. En Oroso a 17 de febreiro de 2021. O Alcalde. Melissa Andrea Srifi Guse.